महाशिवरात्रि को लेकर हिंदू धर्म में कई पौराणिक कथाएं प्रचलित हैं। बताया जाता है कि महाशिवरात्रि के दिन ही भगवान शिव लिंग रूप में प्रकट हुए थे, इसलिए कहा जाता है कि शिव के निराकार से साकार रूप में अवतरण की रात्रि ही महाशिवरात्रि है। हिंदू धर्म में महाशिवरात्रि एक पावन पर्व है। हर वर्ष फाल्गुन मास के कृष्ण पक्ष की चतुर्दशी के दिन महाशिवरात्रि मनाई जाती है। अंग्रेजी कैलेंडर के अनुसार यह तारीख फरवरी और मार्च के महीने में आती है। वर्ष 2017 में महाशिवरात्रि 24 फरवरी शुक्रवार को मनाई जा रही है। महाशिवरात्रि पर भगवान शिव के रुद्राभिषेक का बड़ा महत्व है, मान्यता है कि इस दिन भगवान शिव का रुद्राभिषेक करने से रोग, शोक व तमाम कष्टों का नाश हो जाता है और मनोवांछित फल की प्राप्ति होती है।